Túrakód: K003\_02 / Táv.: 36,6 / Frissítve: 2018-08-10

Túranév: Szentes Térsége / Kilenc összenőtt fa #1

Leírás:

36,6 km-es túránk jelentős része a Tisza töltésén vezet, kiépített szilárd burkolatú úton.
Célállomásunk egy érdekes fa vagy inkább facsoport: kilenc fatörzs összenövését vehetjük szemügyre.

A Széchenyi liget kapujából indulunk *(úp.: 000iep)* Csongrád felé *(ÉÉNY)* a kerékpárúton.
A kerékpárutat követve két körforgalmat érintünk, majd felhajtunk a Tisza töltésére a 71,1-es tkm-nél, ahol turisztikai információs tábla is segíti tájékozódásunkat. Kezdeti irányunkat tartva *(ÉÉNY)* haladjunk a 73,1-es tkm-ig, a 451-es út kereszteződéséig, ahol forduljunk balra *(NY)*. Közben már el is haladtunk a Szentesi Szivattyútelep mellett.

A főútra balra történő felhajtásnál legyünk nagyon óvatosak!
A forgalmas út kanyarulata miatt nem láthatjuk megfelelően a gyorsan közeledő járműveket. Ne csak a szemünkre, a fülünkre is „támaszkodjunk”!

Sajnos egy rövid szakaszon *(380 m)* a közúton kell haladnunk, azonban elérvén a menetirány szerinti bal oldalon lévő *(korláttal elválasztott)* szervízutat/járdát, átkelhetünk a főúton, hogy végre biztonságban érezhessük magunkat. A közlekedés szabályai szerint nyugodtan haladhatnánk az úttesten is tovább, de a kialakult gyakorlat és személyes tapasztalatom alapján nem ajánlom, mert veszélyes lehet.

A hídon átgurulva elérjük a - mindkét irányban aszfaltozott - töltést a 78,5-es tkm-nél. Ez a szakasz már az EuroVelo 11 útvonalához tartozik. Itt forduljunk balra *(DDK)* és adjuk át magunkat annak az élménynek, amiért ezt túraútvonalat választottuk: szinte forgalommentes út, szilárd burkolat, töltés tetejéről szemlélhető táj…

76,3-es tkm-nél, a kanyarulatban, a mentett oldalon található emlékmű-talapzaton készíthetünk mókás, vagy sejtelmes emlékképet kirándulásunkról.

74,0 tkm-nél vízkivételi mű, 72,7-es tkm-nél a Kilencesi gátőrház *(11.03.03)* mellett haladunk el, immár a Kiskunsági Nemzeti Park területén. Ezt követően a 72,4-es tkm-től némi útminőség romlást kell „elszenvednünk”. A 67,6-es tkm-ig *(4,8 km)* kettő nyomvonal kialakításával, betonelemekből épített úton kell haladnunk.
Kis kellemetlenséget okoz az illesztések határozott érzékelése. Jutalomkén a töltés két hatalmas ívét gurulhatjuk be, és közben megvizsgálhatjuk a mentett oldalon, a 70,75 tkm-nél a töltéstámasztás két használt formájának *(rézsútos, lépcsőzetes)* kialakítását/találkozását.
67,6 tkm-nél érjük el a Vidreéri gátőrházat *(11.03.02)*, ahonnan kiváló minőségű aszfalton/kerékpárúton gurulhatunk utunk fordulópontjáig *(66,6 tkm)*.

A 66,6 tkm jelzést elérve *(úp.: 007ford)*, a mentett oldalon *(NY)*, a csatorna partján találjuk túránk névadó természeti érdekességét: a kilenc összenőtt fát *(úp.: 008latv)*. A töltésről nem tűnik különösnek, de érdemes lesétálni és alaposabban szemügyre venni a tövét, a kapcsolódásokat!

Nézelődésünk, pihenésünk végeztével nyergeljünk, hogy az idefelé bejárt utat követve hazatérjünk!

Visszafelé vezető utunk során 67,9 tkm-nél turisztikai tájékoztató táblát találunk „Hullámtéri erdők *(Labodár)*” címmel *(úp.: 006info)*.

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*